ธปท.ขยับคลอดแผนลงทุนนอก
ธปท.แย้มใกล้คลอดแผนเงินทุนเคลื่อนย้ายเงินทุน เพื่อผ่อนคลายมาตรการนำเงินทุนไทยไปลงทุนนอก
31 พ.ค. 2555

ธปท.แย้มใกล้คลอดแผนเงินทุนเคลื่อนย้ายเงินทุน เพื่อผ่อนคลายมาตรการนำเงินทุนไทยไปลงทุนนอก 
นายผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า การจัดทำแผนแม่บทเงินทุนเคลื่อนย้ายระหว่างประเทศใกล้เสร็จแล้ว โดยแผนระยะแรกจะใช้ในปี 2555-2556 และระยะที่ 2 ก็ใช้ในระยะต่อไป คาดว่าน่าจะประกาศใช้ได้ในเร็วๆ นี้ โดยหากรับฟังความคิดเห็นจากนักวิชาการและผู้ประกอบการที่เกี่ยวข้องแล้วเสนอคณะกรรมการนโยบายการเงิน (กนง.) และนำเสนอคณะกรรมการ ธปท.เรียบร้อยก็น่าจะประกาศใช้ได้ 
ทั้งนี้ หากทุกฝ่ายเห็นชอบตามแนวทางที่ผ่อนคลายเกณฑ์ให้นำเงินทุนไทยออกไปลงทุนในต่างประเทศได้เพิ่มเติม ก็น่าจะประกาศใช้แผนระยะที่ 1 ได้ในช่วงเดือน มิ.ย.-ก.ค.ปีนี้ 
สำหรับแผนในระยะที่ 1 จะเน้นการอำนวยความสะดวกให้กับนักลงทุนที่มีความสามารถและมีศักยภาพนำเงินออกไปลงทุนในต่างประเทศได้ง่ายขึ้น ลดความยุ่งยากในการนำเงินออก และจะเพิ่มวงเงินในการนำเงินออกไปลงทุนได้มากขึ้น ทั้งในส่วนของนิติบุคคลและบุคคลธรรมดา 
นอกจากนี้ ยังจะเพิ่มจำนวนธุรกรรมและประเภทของสินทรัพย์ที่จะไปลงทุนในต่างประเทศให้หลากหลายขึ้นด้วย เพื่อให้เกิดความคล่องตัวมากขึ้น เช่น ในส่วนของนิติบุคคล เดิมกำหนดให้บริษัทขนาดใหญ่ที่มีเงินทุนไม่ต่ำกว่า 5,000 ล้านบาทเท่านั้น ถึงจะนำเงินออกไปลงทุนได้โดยไม่จำกัดจำนวน แต่ต่อไปอาจจะยกเว้นเงื่อนไขนี้ให้ หากบริษัทใดมีความพร้อมก็เปิดให้ออกไปลงทุนได้โดยไม่จำกัดจำนวนเลย